Expedícia už trvá dvanásty deň a my sme sa konečne pohli z Indie smerom cez Nepál. Mesto Shilliguri, v ktorom sme prespali predošlú noc, ležalo takmer na hranici týchto dvoch veľmi odlišných krajín.
Vynútený servis motorky bol naplánovaný na skoré ráno a vjazd s ňou do servisu susediaceho s vývarovňou bol pre majiteľa šok. Na najbližší rok bude vďaka tomu hrdinom mesta, že takúto motorku servisoval.
V priebehu pol hodiny sme vyrážali na hranicu, neustále sa sťažujúc na smrad, špinu a aroganciu na cestách. Takmer krokom sme absolvovali posledných pár sto metrov pred hranicou s obavami, koľko času nám opäť zaberú colné a pasové formality na obidvoch stranách.
Našťastie to netrvalo dlho, môžeme upaľovať Nepálom.
Až teraz máme dobré pripojenie na sieť, takže dokážeme poslať fotky z uplynulých dní po indických cestách - necestách.
Z Vietnamu do Bratislavy za 30 dní?
Pätica cestovateľov na jednom aute a jednej motorke chce dokázať, že áno. Sledujte ich cestu v reálnom čase. Stihnú to?
Päť kamarátov a mesačná cesta z juhovýchodnej Ázie do Bratislavy autom aj motorkou. Tak v skratke vyzerá Expedícia Vietnamsko, zhruba 15-tisíc kilometrov cez pätnásť krajín celej Ázie. Plán trasy zahŕňa aj Kambodžu, Indiu, Pakistan či Irán. Čaká ich džungľa, púšť, more aj cesty vo výške 5300 metrov nad morom. Dokážu kus sveta precestovať za menej ako mesiac? Ale naozaj sa to dá? A budú ich zážitky za to stáť?